འཛུམ་པ་དང་ལྡན་པ།གསོང་པོར་སྨྲ་བ།བཞིན་ཁྲོ་གཉེར་མེད་པ།འཁོར་མཐའ་ཡས་པ་ཟིལ་གྱིས་གནོན་པའི་མི་འཇིགས་པ་དང་ལྡན་པ།བསྐལ་པ་བྱེ་བ་ཕྲག་དུ་མར་བསྟན་པས་ངེས་པར་འབྱུང་བ་ལ་མཁས་པ།ཆོས་ལ་སྒྱུ་མ་དང་།སྨིག་རྒྱུ་དང་།རྨི་ལམ་དང་།ཆུ་ཟླ་དང་།མིག་ཡོར་དང་།ནམ་མཁའ་དང་།བྲག་ཅ་དང་།དྲི་ཟའི་གྲོང་ཁྱེར་དང་།གཟུགས་བརྙན་དང་།སྤྲུལ་པ་ལྟ་བུར་མོས་པ།མི་འཇིགས་པ་ཚད་མེད་པ་དང་ལྡན་པ།སེམས་ཅན་ཐམས་ཅད་ཀྱི་སེམས་ཀྱི་སྤྱོད་པ་དང་།མོས་པ་དང་།ཕྲ་བ་མཁྱེན་པ།ཁོང་དུ་ཆུད་པར་བྱ་བ་ལ་མཁས་པ།སེམས་ཅན་ཐམས་ཅད་ལ་ཞེ་འགྲས་པ་མེད་པའི་སེམས་དང་ལྡན་པ།བཟོད་པ་ཆེན་པོ་དང་ལྡན་པ།ཇི་ལྟ་བ་བཞིན་དུ་འཇུག་པ་ལ་མཁས་པ།སངས་རྒྱས་ཀྱི་ཞིང་མཐའ་ཡས་པར་སྨོན་ལམ་ཡོངས་སུ་བཟུང་བ།འཇིག་རྟེན་གྱི་ཁམས་གྲངས་མེད་པའི་སངས་རྒྱས་རྗེས་སུ་དྲན་པའི་ཏིང་ངེ་འཛིན་རྟག་ཏུ་རྒྱུན་མི་འཆད་པར་མངོན་དུ་གྱུར་པ།སངས་རྒྱས་དཔག་ཏུ་མེད་པ་ལ་གསོལ་བ་འདེབས་པ་ལ་མཁས་པ།ལྟ་བ་སྣ་ཚོགས་ཀྱིས་ཀུན་ནས་བསླང་བའི་ཉོན་མོངས་པ་སྤོང་བ་ལ་མཁས་པ།ཏིང་ངེ་འཛིན་གྱིས་རྣམ་པར་རྩེ་བ་འབུམ་མངོན་པར་བསྒྲུབ་པ་ལ་མཁས་པའི་བྱང་ཆུབ་སེམས་དཔའ་ཤ་སྟག་ལ་འདི་ལྟ་སྟེ།བྱང་ཆུབ་སེམས་དཔའ་སེམས་དཔའ་ཆེན་པོ་བཟང་སྐྱོང་དང་།དཀོན་མཆོག་འབྱུང་གནས་དང་།དེད་དཔོན་དང་།ན་ལས་བྱིན་དང་།གཟས་བྱིན་དང་།ཆུ་ལྷས་བྱིན་དང་།དབང་པོས་བྱིན་དང་།བློ་གྲོས་རྒྱ་ཆེན་དང་།བློ་གྲོས་ཁྱད་པར་ཅན་དང་།བློ་གྲོས་འཕེལ་དང་།མཐོང་བ་དོན་ཡོད་དང་།ཤིན་ཏུ་ཡང་དག་ཞུགས་དང་།རབ་ཀྱི་རྩལ་གྱིས་རྣམ་པར་གནོན་པ་དང་།རྟག་ཏུ་བརྩོན་དང་།བརྩོན་པ་མི་གཏོང་བ་དང་།ཉི་མའི་སྙིང་པོ་དང་།ཟླ་བའི་སྙིང་པོ་དང་།བློ་གྲོས་དཔེ་མེད་དང་།སྤྱན་རས་གཟིགས་དབང་ཕྱུག་དང་།འཇམ་དཔལ་དང་།ལག་ན་ཕྱག་རྒྱ་རིན་པོ་ཆེ་དང་།བྱང་ཆུབ་སེམས་དཔའ་རྟག་ཏུ་ལག་བརྐྱང་དང་།བྱང་ཆུབ་སེམས་དཔའ་སེམས་དཔའ་ཆེན་པོ་བྱམས་པ་དང་།དེ་དག་ལ་སོགས་པ་བྱང་ཆུབ་སེམས་དཔའ་